Sykt barn – hvor lenge bør barnet holdes hjemme?

Som forelder er det to ting du bør vurdere; allmenntilstand og fare for å smitte andre.

Dårlig allmenntilstand kjennetegnes ved at barnet er svært slapt, sover mye, virker sløvt/omtåket. En tommelfingerregel er at barnet bør være friskt nok til å kunne delta i normale aktiviteter i barnehagen.

Det er vist at strenge regler for å holde syke barn vekke fra barnehagen har begrenset effekt i forhold til smitte. Likevel bør syke barn av og til holdes hjemme i en periode for å hindre spredning. Ved noen sykdommer, for eksempel brennkopper, kan det være vanskelig å angi nøyaktig tidsperiode. Her må man bruke skjønn og konsultere lege hvis man er usikker.

**Anbefalinger for de vanligste symptomer og sykdommer :**

Feber

Barn med feber bør holdes hjemme til de er feberfrie, først og fremst av hensyn til seg selv. En temperatur på over 37,5˚C om morgenen og 38 ˚C om kvelden anses som forhøyet temperatur. Hvis feberen skyldes en smittsom sykdom er det viktig å holde barnet hjemme til smittefaren er over.

Omgangssyke/diaré med og uten brekninger

Ved akutte diarétilstander kan barnet vende tilbake til barnehagen 48 timer etter symptomfrihet. Barn som har en tendens til løs avføring trenger ikke å holdes borte fra barnehagen. Ved mistanke om næringsmiddeloverført mikrobe (for eksempel ved utenlandsreise) bør man oppsøke lege og sjekke om andre i barnehagen har symptomer.

Øyekatarr

Ved milde til moderate symptomer er det ikke nødvendig å holde barnet hjemme. Ved kraftig katarr og mye puss kan det være aktuelt å kontakte lege for eventuell behandling med antibiotika øyedråper. Barnet bør da holdes hjemme til pussdannelse har avtatt eller man har startet med øyedråper.

Luftveissymptomer

Kjennetegnes ved snue, nesetetthet og hoste. Så lenge barnet er feberfritt og i grei allmenntilstand kan det være i barnehagen. Ved langvarig og kraftig hoste kan det være aktuelt å la barnet undersøkes av lege med tanke på kikhoste.

Influensalignende symptomer

Ofte feber, muskelverk, hoste og lett snue. Så lenge barnet er i grei allmenntilstand kan det være i barnehagen. Ved influensapandemi kan det være aktuelt å holde barnet hjemme lengre.

Hodelus

Barnet kan komme tilbake til barnehagen så snart behandling er igangsatt.

Ørebetennelse

Øreverk kombinert med feber og forkjølelse. Barnet kan gå tilbake til barnehagen når allmenntilstanden tilsier det.

barnemark

Barnet kan vende tilbake til barnehagen så snart behandling er igangsatt. Det er ikke grunnlag for å behandle alle barn i barnehagen ved et enkelttilfelle.

Vannkopper

Barnet kan vende tilbake til barnehagen når utslettet har begynt å tørke inn.

Brennkopper

Infeksjon i huden forårsaket av bakterier som medfører avgrenset sårdannelse med eventuelle blemmer og gule skorper. Barnet kan vende tilbake til barnehagen når hudlesjonene er under kontroll. Grunnlaget for skjønnet må være at det ikke lenger er fare for at smitteførende sårsekret kan påføres andre. Ved få og små lesjoner som er godt renset og tildekket er dette gjerne tilstrekkelig, men hvis de er mer utbredte vil det være nødvendig at lesjonene er tørre og i god tilheling.

**Utformet av HMS-avdelingen i Stavanger kommune etter retningslinjer fra Folkehelseinstituttet.**